Մի անգամ լրագրողի խնդրանքով կարծիք յայտնելով տնտեսական աճի տեմպերի վերաբերեալ ներկայ կառավարութեան յաղթական զեկոյցի մասին՝ ես նշեցի, որ մենք, կարծես, միաժամանակ երկու Հայաստանում ենք ապրում: Մէկը ցուցադրում են հեռուստացոյցով, եւ մենք այդ վիրտուալ Հայաստանում տեսնում ենք ղեկավարների պայծառ դէմքեր, նրանց աշխոյժ, կուշտ շքախումբը եւ ահեղ թիկնապահներին, լսում ենք աճի վիճակագրութեան եւ աշխատանքային յաղթանակների մասին, ինչ-որ անյայտ տեխնոպարկերի, արդիւնաբերութեան, գիւղատնտեսութեան, տեղեկատւական տեխնոլոգիաների յեղափոխական թռիչքների մասին, աշխատավարձերի ու կենսաթոշակների բարձրացման մասին, տեսնում ենք երջանկութեան արցունքներ՝ քաղաքացիների դէմքերին, որոնք հիացմունքով դիտում ու լսում են այս ամէնը: